獲鬼章二十韵
作者：蘇軾
朝代：宋

paragraphs: 青唐有逋寇，白首已窮妖。
竊據臨洮郡，潛通講渚橋。
廟謀周召虎，邊帥漢班超。
堅壘千兵破，連航一炬燒。
擒姦從窟穴，奏捷上烟霄。
詭異人圖像，歡娛路載謠。
干誅非一事，伐叛自先朝。
取道經陵寢，前期告廟祧。
西來聞幾日，面縛見今朝。
二聖臨雲陛，千官溢海潮。
載囚車轣轆，失主馬蕭條。
橫拜如蹲犬，胡裝尚衣貂。
理卿辭具服，譯長舌初調。
緩死恩殊厚，求生尾屢摇。
慈仁逢太母，寬厚戴唐堯。
赤手真擒虎，和羹未賜梟。
藁街虛授首，東市偶全腰。
困獸何須殺，遺雛或可招。
威聲西振夏，武節北通遼。
帝道有强弱，天時或長消。
羌情防報復，軍勝忌矜驕。
慎重關西將，奇功勿再要。